Un Reial Madrid amb Benzema com a líder destacat assalta San Mamés
Els blancs s’avancen en el marcador, els bascos empaten i Casemiro ho arregla
Karim Benzema celebrant el primer gol de la tarda d'ahir.
Actualitzada 19/03/2017 a les 07:29
El Reial Madrid va imposar-se ahir a l’Athletic de Bilbao i continua líder. Els blancs van saber afrontar una visita complicada sense gaire patiment. Els homes de Zidane es van avançar en el marcador amb un gol de Benzema al 25 (el seu vuitè en lliga) a passada de Ronaldo, a qui instants abans li van anul·lar una diana per fora de joc clar. Els blancs van continuar assetjant la porteria basca amb el davanter francès com a mestre de cerimònies, que va quallar un autèntic partidàs i amb actuacions com la que va executar dissipen qualsevol tipus de dubte. A poc més de mitja hora per al final, el tècnic madridista va decidir moure la banqueta amb no gaire encert, ja que la marxa de Modric va permetre els d’Ernesto Valverde tenir superioritat al mig del camp i van arribar als dominis de Keylor. Aduriz va igualar el marcador de cap, però l’alegria els va durar ben poc, ja que Casemiro va saber aprofitar una pentinada de Ronaldo a la sortida d’un córner per donar la victòria.
NEYMAR TORNA EN UN PARTIT CLAU PER SEGUIR ASSETJANT EL LIDERATGE
L’FC Barcelona rep avui (20.45 h) al Camp Nou un València en terra de ningú i que la seva màxima de cara a final de curs serà salvar la categoria. A hores d’ara ocupen la tretzena posició amb 30 punts, mentre que el Barça, amb 60 i segon, mirarà d’endur-se el triomf per continuar assetjant el lideratge de la lliga més igualada dels darrers anys. Neymar Júnior, que es va perdre per lesió l’enfrontament davant el Deportivo de la Corunya, torna a la convocatòria i podria ser titular. A més, Rafinha i Jérémy Mathieu han deixat enrere les seves respectives molèsties i rebran l’alta mèdica.